[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.7.2007

KOM(2007) 383 endelig

2007/0132 (CNS)

Forslag til

RÅDETS FORORDNING

om de foranstaltninger, Kommissionen skal gennemføre i perioden 2008-2013 ved anvendelse af teledetektion inden for rammerne af den fælles landbrugspolitik

(forelagt af Kommissionen)

BEGRUNDELSE

Europa-Parlamentets og Rådets afgørelse nr. 2066/2003/EF vedrører bl.a. pilotprojektet om anvendelse af telemålingsteknikker til opfølgning af landbrugsmarkederne i perioden 2003-2007. Takket være de erfaringer, der er gjort i den periode, har det agrometeorologiske system for prognose af udbytter og for overvågning af jordens anvendelse og afgrødernes tilstand kunnet gøres operationelt. Anvendelsen af teledetektion viser desuden, at teknikken er et hensigtsmæssigt svar på den fælles landbrugspolitiks forvaltningsbehov, og at de klassiske systemer for statistik og prognoser på landbrugsområdet er utilstrækkelige.

Disse operationelle aktioner bør derfor fortsættes og finansieres inden for rammerne af Den Europæiske Garantifond for Landbruget (EGFL).

2007/0132 (CNS)

Forslag til

RÅDETS FORORDNING

om de foranstaltninger, Kommissionen skal gennemføre i perioden 2008-2013 ved anvendelse af teledetektion inden for rammerne af den fælles landbrugspolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

(1) I overensstemmelse med traktatens artikel 33 tages der ved udarbejdelsen af den fælles landbrugspolitik hensyn til landbrugserhvervets særlige karakter, der følger af landbrugets sociale struktur og af de strukturelle og naturbetingede forskelle mellem de forskellige landbrugsområder. I denne sammenhæng er det vigtigt at råde over oplysninger om landbrugsjordens tilstand og afgrøderne, særlig af hensyn til forvaltningen af de fælles markedsordninger. Anvendelse af teledetektion giver delvis mulighed for at tilvejebringe de oplysninger, der er nødvendige, men oplysningerne skal omfatte alle områder, der er af interesse for forvaltningen af den fælles landbrugspolitik.

(2) Takket være de erfaringer, der er gjort i perioden 2004-2007 inden for rammerne af Europa-Parlamentets og Rådets afgørelse nr. 1445/2000/EF af 22. maj 2000 om anvendelse af arealundersøgelses- og teledetektionsteknik i landbrugsstatistik for perioden 1999-2003[3] med efterfølgende ændringer og inden for rammerne af tidligere afgørelser[4], har det agrometeorologiske system for prognose af udbytter og for overvågning af jordens anvendelse og afgrødernes tilstand kunnet gøres operationelt, og systemet har nået en avanceret udviklingsfase og bevist, at det fungerer effektivt.

(3) Anvendelsen af teledetektion har således vist, at teknikken er et hensigtsmæssigt svar på den fælles landbrugspolitiks forvaltningsbehov, og at de klassiske systemer for statistik og prognoser på landbrugsområdet er utilstrækkelige. Teledetektion har også givet mulighed for at forbedre iagttagelsernes nøjagtighed, objektivitet, hurtighed og hyppighed og for at perfektionere prognosemodellerne for landbruget, navnlig indførelse af regionaliserede modeller. Teledetektion har endelig givet mulighed for specifikke eller supplerende anvendelser i forbindelse med opstillingen og indsamlingen af landbrugsstatistiske data og for at foretage besparelser i udgifterne til opfølgning og kontrol af landbrugsudgifterne. Disse anvendelser bør følgelig fortsættes og finansieres inden for rammerne af Den Europæiske Garantifond for Landbruget i perioden 2008-2013 i henhold til artikel 3, stk. 2, litra e), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik[5].

(4) Gennemførelsesbestemmelserne for de aktioner, Kommissionen skal iværksætte inden for rammerne af den fælles landbrugspolitik ved anvendelse af teledetektion, bør tilpasses og omlægges, og de operationelle aktioner, der gennemføres inden for rammerne af dette system, bør adskilles fra de aktioner, der fortsat kræver en forsknings- og udviklingsindsats. Sidstnævnte aktioner bør derfor klart fastsættes i rammeprogrammet for forskning og udvikling.

(5) De oplysninger og estimationer, der bliver et resultat af de iværksatte aktioner, og som Kommissionen ligger inde med, bør stilles til medlemsstaternes rådighed, og der bør desuden fremsendes en foreløbig og endelig rapport til Europa-Parlamentet og Rådet om gennemførelsesbetingelserne for teledetektionsaktionerne og om anvendelsen af de ressourcer, der stilles til rådighed for Kommissionen, eventuelt ledsaget af et forslag om en fortsættelse af disse aktioner ud over den periode, der fastsættes ved denne afgørelse -

UDSTEDT FØLGENDE FORORDNING:

Artikel 1

1. Fra 1. januar 2008 og for en periode på seks år kan de aktioner, der iværksættes af Kommissionen ved anvendelse af teledetektion inden for rammerne af den fælles landbrugspolitik, finansieres af Den Europæiske Garantifond for Landbruget i henhold til artikel 3, stk. 2, litra e), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik, når de har til formål at give Kommissionen midlerne til at:

a) forvalte landbrugsmarkederne

b) sikre den agroøkonomiske overvågning af landbrugsjord og afgrødernes tilstand, sådan at der kan opstilles estimationer, særlig for så vidt angår udbyttet og landbrugsproduktionen

c) lette adgangen til de oplysninger, der er nævnt i litra b)

d) sikre den teknologiske opfølgning af det agrometeorologiske system.

2. De i stk. 1 nævnte aktioner omfatter særlig følgende:

a) indsamling eller køb af oplysninger, der er nødvendige for gennemførelsen og overvågningen af den fælles landbrugspolitik, særlig satellitdata og meteorologiske oplysninger

b) oprettelse af en infrastruktur for rumlige data og af et websted

c) gennemførelse af specifikke undersøgelser i forbindelse med klimatiske forhold

d) opdatering af agrometeorologiske og økonometriske modeller.

Disse aktioner gennemføres om nødvendigt i tæt samarbejde med nationale laboratorier og organisationer.

Artikel 2

Kommissionen stiller elektronisk de oplysninger og estimationer, der bliver et resultat af de i artikel 1, stk. 1, nævnte aktioner, til rådighed for medlemsstaterne.

Artikel 3

Gennemførelsesbestemmelserne til denne forordning fastsættes efter den procedure, der er nævnt i artikel 41, stk. 3, i forordning (EF) nr. 1290/2005, særlig for så vidt angår de i denne forordning omhandlede oplysninger og estimationer, som stilles til rådighed for medlemsstaterne.

Artikel 4

Senest den 31. juli 2010 og den 31. juli 2013 aflægger Kommissionen rapport til Europa-Parlamentet og Rådet om gennemførelsen af de foretagne teledetektionsaktioner og om anvendelsen af de midler, der stilles til rådighed i medfør af denne forordning; den anden rapport ledsages eventuelt af et forslag om fortsættelse af aktionerne inden for rammerne af den fælles landbrugspolitik.

Artikel 5

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2008 til den 31. december 2013.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

FINANSIERINGSOVERSIGT |

1. | BUDGETPOST: 05 08 03 - Omstrukturering af systemet for landbrugsundersøgelser | BEVILLINGER (2007): 1,78 mio. EUR i FB 4,03 mio. EUR i BB |

2. | FORANSTALTNINGENS BETEGNELSE: Rådets forordning om de foranstaltninger, Kommissionen skal gennemføre i perioden 2008-2013 ved anvendelse af teledetektion inden for rammerne af den fælles landbrugspolitik. |

3. | RETSGRUNDLAG: Traktatens artikel 37 |

4. | FORANSTALTNINGENS FORMÅL: Tilvejebringelse af midler til forvaltning af landbrugsmarkederne og sikring af den agroøkonomiske overvågning af landbrugsjord og afgrødernes tilstand, sådan at der kan opstilles estimationer, særlig for så vidt angår udbyttet og landbrugsproduktionen. |

5. | FINANSIELLE VIRKNINGER | DETTE REGNSKABS-ÅR 2007 (mio. EUR) | NÆSTE REGNSKABS-ÅR 2008 (FBF) (mio. EUR) | REGNSKABS- ÅRET 2009 (mio. EUR) |

5.0 | UDGIFTER, SOM AFHOLDES – OVER EF-BUDGETTET (RESTITUTIONER/INTERVENTIONER) – OVER NATIONALE BUDGETTER – AF ANDRE | – | FB 1,90 BB 1,14 | FB 1,46 BB 1,64 |

5.1 | INDTÆGTER – EF's EGNE INDTÆGTER (AFGIFTER/TOLD) – NATIONALE KILDER | – | – | – |

2010 | 2011 | 2012 | 2013 |

5.0.1 | UDGIFTSOVERSLAG | FB 1,46 BB 1,46 | FB 1,46 BB 1,46 | FB 1,46 BB 1,46 | FB 1,46 BB 2,04 |

5.1.1 | INDTÆGTSOVERSLAG | – | – | – | – |

5.2 | BEREGNINGSMÅDE: – |

6.0 | ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? | JA NEJ |

6.1 | ER FINANSIERING MULIG VED OVERFØRSEL MELLEM KAPITLER PÅ DET LØBENDE BUDGET? | JA NEJ |

6.2 | ER ET TILLÆGSBUDGET NØDVENDIGT? | JA NEJ |

6.3 | BEVILLINGER TIL OPFØRSEL PÅ KOMMENDE BUDGETTER | JA NEJ |

BEMÆRKNINGER: Ingen ekstra administrative omkostninger i forhold til den nuværende situation. |

[1] EUT C … af …, s. ….

[2] EUT C … af …, s. ….

[3] EFT L 163 af 4.7.2000, s. 1. Senest ændret ved afgørelse 2004/786/EF (EUT L 138 af 30.4.2004, s. 7).

[4] Rådets afgørelse 88/503/EØF (EFT L 273 af 5.10.1988, s. 12).

[5] EUT L 209 af 11.8.2005, s. 1. Ændret ved forordning (EF) nr. 378/2007 (EUT L 95 af 5.4.2007, s. 1).